Gruppestruktur i Lørenskog musikalteater
Lørenskog musikalteater har hatt samme gruppestruktur de siste to skoleårene, og styret har, i samråd med instruktørene, besluttet å endre gruppestrukturen fra våren 2019. Styret har nå besluttet endringer i fht opptak til teateret og overgang mellom de ulike gruppene. I dette skrivet er ny gruppestruktur inkl. overgang mellom ulike grupper beskrevet.
Ta gjerne kontakt med styret på e-post – lorenskogmt@gmail.com – dersom du har spørsmål.

Hattekattene og Aristokattene – Kattegruppene
Hattekattene og Aristokattene er våre nybegynnergrupper for barn som går i 2.-7. klasse. Gruppene er sidestilte med tanke på alder og erfaring. Det skal være minimum fire gutter i hver av nybegynnergruppene våre. Dersom det er færre enn fire gutter i en nybegynnergruppe vil gutter prioriteres ved opptak. Nye barn tas ellers opp etter «først til mølla»-prinsippet. I spesielle tilfeller kan styret gjøre unntak fra opptakskriteriene.

Gruppene vil være ensemble på juleforestillingen hver år, og vårforestillingen i de tilfellene hvor instruktørene og styret mener det er hensiktsmessig. Dette vil bla. avhenge av stykkets karakter. Når gruppene deltar som ensemble vil hver gruppe spille halvparten av de oppsatte forestillingene.

Gruppene øver normalt 1 time per uke, og maks antall barn per gruppe er 12.

Løvekongene og Julekongene - Kongegruppene
Disse gruppene er for barn som går i 3—7. klasse, og opptak skjer fra Kattegruppene basert på audition. Gruppene er sidestilte med tanke på alder og erfaring. Barn må ha vært med på minimum en forestilling i Lørenskog musikalteater for å bli invitert til audition. Audition blir avholdt når det er ledige plasser i en eller begge gruppene, normalt etter vårforestillingen. Både barnas ferdigheter og gruppesammensetningen vil ha betydning ved opptak. Styret kan i spesielle tilfeller gjøre unntak fra opptakskriteriene. Normalt vil barn som begynner i teateret mens de går i 2.-5.-klasse spille minst en forestilling i en av Kongegruppene før de flyttes til en av Ungdomsgruppene. 

Gruppene vil spille rollene i juleforestillingen hver år, og være ensemble på vårforestillingen i de tilfellene hvor instruktørene og styret mener det er hensiktsmessig. Dette vil bla. avhenge av stykkets karakter. Når gruppene er med i ett stykke vil hver gruppe spille halvparten av de oppsatte forestillingene. Dette gjelder både når gruppene spiller roller og når gruppene er ensemble.

Fordeling av roller til juleforestillingen blir gjort etter felles, intern audition i gruppene. Denne avholdes normalt etter vårforestillingen. Gruppene er i utgangspunktet faste, men barn kan flyttes fra den ene gruppen til den andre dersom det er hensiktsmessig for å fylle rollene på best mulig måte. Det betyr at barn kan bytte mellom disse to gruppene fra år til år, avhengig av hvilken rolle de skal spille. 

Gruppene øver normalt 1,5 time teater og 1 time dans eller sang per uke, og maks antall barn per gruppe er ca. 16-18.
Vårstjernene og Teknikkgruppe - Ungdomsgruppene
Fra høsten 2019 vil vi ha to ungdomsgrupper i teateret. Disse gruppene er for ungdom fra 8. klasse og oppover. Vårstjernene er en forestillingsgruppe og spiller roller og er ensemble i vårforestillingen. I Teknikkgruppen undervises det i sang, dans og teaterteknikk. Denne gruppen er ikke med på forestilling, men kan f.eks. ha fremvisning av det de har lært som en avslutning for familie og venner. Styret oppretter Teknikkgruppen fordi enkelt ungdommer har behov for mer trening i sang, dans og teaterteknikk enn de får i dag for å kunne fylle en rolle i vårforestillingen på en god måte.

Hver vår, etter vårforestillingen, avholdes det audition for opptak til og fordeling i de to gruppene for neste skoleår.
De som møter på audition er:
· Nåværende medlemmer av Vårstjernene og Teknikkgruppen
· Barn fra Kongegruppene som begynner i 8. klasse til høsten
· Dersom vi har ledige plasser i gruppene inviteres også barn/ungdom på venteliste som begynner i 8. klasse til høsten eller allerede går på ungdomsskolen eller videregående
Styret kan i spesielle tilfeller gjøre unntak fra dette og invitere andre til audition. Dette gjelder i hovedsak dersom det er behov for et yngre barn i en eller flere roller i stykket som settes opp på neste vårforestilling.
Etter audition vil ungdom som allerede er medlem av teateret få tilbud om plass i Vårstjernene eller Teknikkgruppen. Dette innebærer at ungdom kan bli flyttet fra Vårstjernene til Teknikkgruppen eller omvendt etter audition. Bakgrunn for hvilken gruppe ungdommen får tilbud om plass i kan være ferdigheter innen sang, dans og teaterteknikk, modenhet og engasjement. Dersom man takker ja til en plass i Vårstjernene innebærer dette også at foreldrene må forplikte seg til dugnadsinnsats i en foreldregruppe før og under forestillingene.
Ungdom som ikke er medlem av teateret og har gode ferdigheter innen sang, dans og teaterteknikk vil få tilbud om plass i en av gruppene dersom vi har ledige plasser.

